Christian Wedell-Neergaard (KF), 2006-05-30:
Det Konservative Folkeparti kan varmt støtte tanken om nationalparker.
Vi synes, det er en god og en fornuftig idé, som skaber mulighed for at få store sammenhængende naturområder, hvor man kan bevare naturen.
Disse naturværdier kan man også ved at beskytte sikre kan udvikle sig og på den måde blive attraktive.
Man kan skabe sammenhængende natur, man kan udvikle særlige naturtyper, og de her nationalparker skal udpeges i områder, som har national betydning, men som også er af international karakter, det vil sige, at det er noget, som har en helt særlig naturkvalitet.
Vi vil selvfølgelig i samme moment fremme fritidslivet og tilgængeligheden til disse naturområder, men det skal ske på en måde, som er i respekt for naturen og naturværdierne.
Vi vil skabe gode naturoplevelser, og jeg skal gøre opmærksom på, at gode oplevelser ofte er stille sysler, hvor man betragter naturen og naturområderne, og ikke store spektakulære foranstaltninger, hvor folk har forventning om en tivoliagtig oplevelse.
Der kan også være kulturhistoriske værdier såsom vikingegrave og andre ting, som kan aktualiseres, og som kan highlightes i en nationalpark og derved være med til at øge oplevelsen.
Det har den nationale følgegruppe naturligvis arbejdet med, men det er meget vigtigt for mig at påpege, at det her er nationalparker på dansk.
Det er altså ikke Mount Rainier i USA med rangers og store røde porte og folk af forskellig uddannelse, hoteller og meget andet.
Men det er natur og nationalparker på dansk, og vi skal ligesom finde ud af, hvordan vi gør det i et landskab, som jo er så mangfoldigt, som det er, og som for næsten alle typer natur er resultatet af menneskelig aktivitet på den ene eller den anden måde.
Det vil sige, at det ligesom skal defineres på en måde, så man kan formidle nogle forhold vedrørende naturen, men på en måde, der respekterer naturværdierne, og som sikrer, at flest muligt får glæde af det, men på danske præmisser.
Det kommer jo alene af, at besøger man en nationalpark i udlandet, ser man jo meget store sammenhængende områder, og der vil man i Danmark på en anden måde skulle arbejde med kerneområder og de mere perifere områder og noget med korridorer og sammenhænge på forskellig vis.
Det her vil være med til at fremme oplevelseskulturen eller turisterhvervet, sådan at man kan, hvad skal man sige, skabe en mulighed for, at nogle kan tage hen, se, opleve, få en indføring i den særlige natur, som nationalparken nu består af.
Men der kan man sige, at nationalparkerne jo bygges op på den måde, at der er et område, der laves et besøgscenter, og besøgscenteret er udgangspunkt for det besøg, folk kan foretage, på den måde, at der er vejbeskrivelser, der er beskrivelser af naturtyper, og der er forskellige faciliteter, som formidler områdets værdier.
Det er meget, meget vigtigt for Det Konservative Folkeparti at pege på, at vi ikke ønsker at lave et naturtivoli, men vi ønsker i høj grad, at det er kvalitet og natur, der er grundlaget.
Der skal nedsættes en bestyrelse, der skal laves et rådgivende udvalg eller råd, og der skal være en bred lokal opbakning.
Det vil sige, at de lokale kommunalbestyrelser, som er i området, skal inddrages i allerhøjeste grad.
Det skal ikke være en statsfinansiering af lokale projekter.
Det skal være, hvad kan man sige, nationale projekter, som har særlig betydning.
Jeg håber på, at en lang række sjældne arter af insekter, fugle, krybdyr, padder og andre ting kan fremmes på den her måde, således at flere af de truede arter vil finde levesteder og kan få en øget udbredelse.
Jeg går ikke ind for, at man nu starter med udsætning af en lang række nye dyrearter – europæisk bison, vildsvin og andet.
Jeg synes, det er en overflødig måde at arbejde med nationalparker på.
Der er så mange skønne ting i forvejen, og derfor er der overhovedet ingen grund til at tænke det ind i en ramme, hvor vi begynder at udsætte nye dyr af forskellig art.
Jeg ser meget gerne, at vi på længere sigt får flere nationalparker, men jeg synes, at det er meget vigtigt at starte med nogle projekter, som man kan drage nytte af og lære af, og derefter gå videre.
Vi har jo de samlede ti projekter, hvoraf de syv er pilotprojekter, og det er inden for den ramme, vi skal finde kandidaterne til de kommende nationalparker.
Jeg deler ikke helt Socialdemokratiets tanker om begrænsning af erhvervsaktiviteterne.
Det bliver et selvstændigt tema i den her diskussion, at der bl.a. er spørgsmålet om frivillighed osv., som det fremgår af rapporten, men at erhvervsaktivitet skal kunne fortsætte i områderne.
Vi er glade for den store enighed.
Jeg forventer også, at der er enighed i Folketinget i dag om at gå i gang med det her projekt.